Podcast

E **Podcast** ass eng Serie vun Audioopnamen, déi iwwer den Internet abonéiert an erofgelueden oder gestreamt kënne ginn. De Contenu ka vun Noriichten a Bildung bis hin zu Entertainment oder perséinleche Geschichte goen. Podcasten erméiglechen et de Nolauschterinnen an Nolauschterer, flexibel an onofhängeg vun der Plaz, op där si sinn, Contenu ze konsuméieren.

An éischter Linn handelt et sech bei engem Podcast ëm Audiodateien, ma si ginn awer och reegelméisseg als Video verschafft (zum Beispill op YouTube), entweeder als primäre Contenu oder komplementar zur Audiodatei. Si ginn dann och **Video-Podcast** genannt.

## Urspronk
D'Podcasten hunn hiren Urspronk an enger Iwwerleeung vum Dave Winer, deen RSS entwéckelt huet. D'Wuert selwer ass eng Zesummesetzung aus dem englesche Wuert *to broadcast* (wat "senden" heescht) an Apple iPod, dem fréieren MP3-Player vun Apple.

De Phenomeen gouf wéinst dem Adam Curry a sengem Podcast *Daily Source Code*, deen tëscht 2004 an 2013 verëffentlecht gouf, populär. Dofir gëtt de Curry dacks als Pionéier vun der Podcast-Zeen bezeechent. Hien huet och den éischte Podcast-Client, och nach Podcatcher genannt, entwéckelt - eng App iwwer déi ee Podcaste lauschtere kann.

## Podcast zu Lëtzebuerg

### Pionéier
*GuG*, fir "Gedanken und Geschichten aus Luxemburg", war den alleréischte Podcast zu Lëtzebuerg. E war op Däitsch a bis September 2005 aktiv. *Bouneschlupp* vum Thierry Heles war den éischte Podcast op Lëtzebuergesch an och den éischten, den de Sprong vum Internet op de Radio gepackt hat. Vun der Folleg 31 un ass *Bouneschlupp* an der Sendung *Crumble* um Radio ARA gelaf.

*Check daat!* war e weidere Podcast op Lëtzebuergesch, deen am Oktober 2006 ugefaangen huet. *Angscht a Schrecken zu Lëtzebuerg* vum Joël Adami ass de lëtzebuergesche Podcast, deen am längsten iwwerlieft huet. En ass vu senger éischter Episod de 4. November 2006 gläichzäiteg och als Serie an der Sendung *Crumble* um Radio ARA gelaf. Do gouf déi éischt Episod de 6. November 2006 diffuséiert. Déi lescht Folleg op der Websäit ass vum November 2017.

*Gedibbers* war e lëtzebuergeschsproochege Podcast mat véier Spriecher (Mike, Patrick, Thierry a Joël), vun deem déi éischt Episod am November 2009 erauskoum. Am selwechte Joer huet och de Stater Kolléisch säi Podcast *Life on Campus Athénée Lëtzebuerg* an d'Membere vum Lëtzebuerger Hackerspace de Podcast *Lët'z Hack!* lancéiert, deen all zweete Samschdeg och um Radio ARA gelaf ass.

No 2018 ass d'Zuel vu lëtzebuergesche Podcaste massiv an d'Luucht gaangen. 

### Podcasten op Lëtzebuergesch

### Podcasten an anere Sproochen

Donieft gëtt et awer och nach Podcasten an anere Sproochen, déi zu Lëtzebuerg produzéiert ginn, wéi de franséischsproochege Comedypodcast *Le pire podcast*, an deem vun 2019 un an 11 Episoden déi schlëmmst Erfarunge vun ënnerschiddleche Leit gedeelt ginn. Op Franséisch gouf et och *Outrospection* vum Anissa Lechaudel, vun deem tëscht September 2019 a Juni 2022 60 Follge produzéiert goufen.

Zënter Oktober 2019 féieren den Adrien Loesch an den Thierry Schoen duerch den engleschsproochege Wirtschaftspodcast *LuxUnplugged Podcast*. Tëscht Februar 2021 an Oktober 2023 gouf et donieft de Podcast *Cluster for Logistics* vun der Organisatioun mam selwechten Numm. E koum all zwou Wochen eraus a war gréisstendeels op Englesch, heiansdo op Däitsch. E war op Supply-Chain- a Logistikmanagement spezialiséiert.

2022 huet RTL Lëtzebuerg d'RTL Podcast Awards an d'Liewe geruff, déi awer just eng Kéier verdeelt goufen.

## Um Spaweck
* Podcast.de - Wiki mat Informatiounen zum Thema Podcast (op Däitsch)